Panenka-straffen var planlagt
Rui Patricio i Portugals mål hadde reddet ett straffespark og hatt et godt forsøk på å stoppe et annet, men han var sjanseløs da midtstopperen vippet ballen løst midt i mål etter at han hadde kastet seg. - Jeg skal ikke lyve, det var planlagt på forhånd, sa Ramos, som skjøt over da Real Madrid ble slått ut av Bayern München i mesterligaen på straffespark i april. - Etter den opplevelsen sa folk at jeg ikke er rede for ansvaret det er å ta straffespark, men jeg har tro på meg selv og ønsket å prøve igjen. Selvsagt var det en risiko å ta, men jeg hadde fulgt keeperens bevegelser og var ganske sikker på at han ville velge et hjørne, sa han. Straffesparket var nesten en tro kopi av Andrea Pirlos straffe for Italia mot England søndag. Begge skriver seg inn på listen av «panenka»-straffer, oppkalt etter Antonin Panenka som i 1976 gjorde Tsjekkoslovakia til europamester ved å vippe et straffespark over Vest-Tysklands keeper Sepp Maier på samme måte.
Sergio Ramos medga at hans frekke straffespark som ga Spania ledelsen for godt i EM-semifinalen var planlagt på forhånd.